Այս սահմանումներով –ոչ սահմանափակում իմաստով- կարելի է խօսիլ երիտասարդ արուեստագէտի մը մասին, որ կը կոչուի Սեւակ Մահսէրէճեան, արուեստագէտ մը, որ անծանօթ անուն մը չէ հայ եւ ամերիկացի արուեստասէրներու համար, որովհետեւ ահաւասիկ 7-8 տարիէ ի վեր, արուեստի մրցումներու, հաւաքական ցուցահանդէսներու մասնակցութեամբ թէ որոշ հաստատութիւններ գեղանկարներով, որմնանկարներով եւ եռակողմ (three dimentional) արուեստի գործերով օժտելով՝ իր ուրոյն ակօսը կը հերկէ արուեստի դաշտերուն մէջ. ան որոշ ներկայութիւն եղած է երաժշտական, ֆիլմարուեստի եւ թատերական բեմերու վրայ, սակայն գեղանկարչութիւնը ամէնէն աւելի տիրապետող գիծը դարձած է անոր աշխարհին։ Եւ ահա, այս շաբաթավերջին, անհատական իր երկրորդ ցուցահանդէսով պիտի ներկայանայ արուեստասէր հանրութեան, մատուցելու համար աւելի քան 40 գեղանկարներու շարք մը։ Ցուցահանդէսը կոչած է aleatoric, տեղի պիտի ունենայ Շաբաթ, 22 եւ Կիրակի, 23 Սեպտեմբերին, Լոս Անճելըսի Substrate ցուցասրահին մէջ (709 N. Ridgewood Pl. LA, CA, 90038). Շաբաթ օր՝ երեկոյեան ժամը 6։30էն մինչեւ 11, իսկ Կիրակի՝ ժամը 11։30էն 5։30։